લગભગ કલાક પછી ત્રણ ગાડીઓ એક અવાવરુ વિસ્તારના ઊબડખાબડ રસ્તે દોડી રહી હતી. થોડી જ વારમાં એક જૂના ભેંકાર ખંડેર પાસે જઈને ગાડી ઊભી રહી. શિયાળાનો દિવસ હતો. અંધારું ખાસ્સું હતું. પોલીસ ટુકડી ચારે બાજુ બંદૂક લઈને ગોઠવાઈ ગઈ. કદાચ યુવરાજની કોઈ ગેંગ હોય અને હુમલો કરે તો ? એ હિસાબે તકેદારી ખુબ રાખવામાં આવી હતી. ગુલાલ, નિખિલ અને અંતરાને પણ પ્રોટેક્શન સાથે અંદર લઈ જવાયાં. પાંચ-સાત લોકો મોટી બેટરીઝ સાથે આગળ ચાલી રહ્યા હતા. ગુલાલની છાતી જોર જોરથી ઘડકી રહી હતી. એનો મલ્હાર કેટલાય દિવસથી આ ભેંકાર, બિહામણા ખંડેરમાં રહેતો હતો! વિચાર આવતાં જ એ ધ્રૂજી રહી હતી.